 Med 6. in 11. marcem 2024 smo na naši šoli gostili posebne goste, učence iz Esther Bejarano Schule iz Hamburga. Ta obisk je bil del našega prizadevanja za mednarodno sodelovanje in izmenjavo znanj ter kultur. Skupaj smo preživeli teden poln zanimivih in poučnih aktivnosti. V glasbeni delavnici smo skupaj ustvarjali glasbo. Poglobili smo se tudi v svet biologije z delavnico o dvoživkah v Sloveniji. Obisk Zavoda za gozdove je našim gostom približal slovenske gozdove, njihovo upravljanje in ohranjanje. Obisk Gorske reševalne službe nam je praktično prikazal osnove gorske varnosti, opremo reševalcev in pomen odgovornega obnašanja v naravi. Za popestritev tedna smo se odpravili na Ribniško kočo, kjer smo se predali zimskim radostim. Igre na snegu so poskrbele za lepe trenutke in veliko smeha. Zaključek tedna je bilo skupno iskanje sledi živali z lokalnim lovcem. Ta avantura nas je popeljala skozi gozdne poti in nam razkrila skrivnostni svet živali, ki živijo v naši bližini. Popoldnevi so bili namenjeni sproščenim in družabnim aktivnostim. Od družabnih iger, kina v šoli, izleta v Maribor, do peke hamburgerjev - vsak trenutek je bil priložnost za druženje in izmenjavo izkušenj. Obisk učencev iz Hamburga je bil priložnost za rast, učenje in sklepanje novih prijateljstev. 